Rowers slaan op kerk toeArgieffoto: SAPD Drie gewapende mans het Vrydag op ŉ kerk in New Brighton in die Oos-Kaap toegeslaan en nagenoeg 15 kerklede beroof. Kapt. André Beetge, polisiewoordvoerder, het gesê die voorval het omstreeks 12:15 by die Good News-gemeenskapkerk in Stofilestraat plaasgevind. “Een van die verdagtes het buite die kerk wag gehou terwyl sy twee medepligtiges die kerkgebou betree het. Sowat 15 kerklede was in die gebou en besig om kos vir ŉ geleentheid voor te berei,” het Beetge gesê. Die verdagtes het op die kerklede se selfone en geld aangedring. Ses selfone en ŉ bedrag geld is geroof voor die verdagte te voet op vlug geslaan het. Daar is geen geld van die kerk gesteel nie en geen skote is afgevuur nie. Die polisie ondersoek die saak. Niemand is nog in verband met die voorval in hegtenis geneem nie.